A Bizottság 1031/75/EGK Rendelete
(1975. április 17.)
a gyapotmagokra vonatkozó támogatás esedékessé és kifizetendővé válását előidéző esemény meghatározásáról
AZ EURÓPAI KÖZÖSSÉGEK BIZOTTSÁGA,
tekintettel az Európai Gazdasági Közösséget létrehozó szerződésre,
tekintettel a gyapotmagokra vonatkozó támogatási rendszer bevezetéséről szóló, 1971. július 12-i 1516/71/EGK tanácsi rendeletre [1] és különösen annak 1. cikke (5) bekezdésére,
mivel a közös mezőgazdasági politikában alkalmazott elszámolási egység értékének módosítási feltételeiről szóló 653/68/EGK rendelet [2] végrehajtási szabályainak megállapításáról szóló, 1968. július 30-i 1134/68/EGK [3] tanácsi rendelet 4. cikkének (2) bekezdése előírja, hogy a közös agrárpolitika előírásainak alapján lebonyolított ügyletek esetében az egyik tagállam vagy egy kellően felhatalmazott testület tartozásaiként jelentkező, nemzeti valutában kifejezett, elszámolási egységekben rögzített összegeket az elszámolási egység és a nemzeti valuta között az ügylet vagy az ügylet egy részének lebonyolítása időpontjában fennálló arány alapján kell kifizetni;
mivel az 1134/68/EGK rendelet 6. cikke előírja, hogy az ügylet lebonyolításának időpontja annak az eseménynek a bekövetkezése, amelyet a közösségi szabályok, vagy - ha ilyen szabályok nem léteznek, illetve még nem fogadták el őket å - annak az érintett tagállamnak a szabályai előírnak, ahol az ügylettel kapcsolatos összeg esedékessé és kifizetendővé válik;
mivel a gyapotmag után járó támogatás a gyapot termesztésekor válik esedékessé és kifizetendővé; mivel ugyanakkor igen nehéz megállapítani egy adott tételnél a termesztés pontos időpontját;
mivel a tapasztalatok azt mutatják, hogy a gyapot termesztése minden évben legkésőbb október hónap folyamán majdnem teljesen befejeződik; mivel a támogatási rendszer egységes működésének biztosítása érdekében a támogatási összegek megfelelő nemzeti valutában történő megállapításához alkalmazott átváltási aránynak az ezen hónap végén érvényes arányt kell tekinteni;
mivel az e rendeletben előírt rendelkezések összhangban vannak az Olaj- és Zsírpiaci Irányítóbizottság véleményével,
ELFOGADTA EZT A RENDELETET:
1. cikk
Az 1134/68/EGK rendelet 6. cikke szerinti, a gyapotmagokra járó támogatás esedékessé és kifizetendővé válását előidéző esemény az egyes gazdasági éveket követő november 1-jén következik be.
2. cikk
Ez a rendelet 1975. augusztus 1-jén lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 1975. április 17-én.